Nos Simonz, sires de la Marche et de Chaucins et Gille, sa famme, facons savoir à touz cels qui verront et orront cels presentes lettres que comme nos tenissiens de franc aluef dou chief de moi ditte Gille la ville de Saint Lou, près de Saint Aubin, et les apartenances, en terres, en prez, mes, maisons, homes, fammes, bois, aigues, jostise, seingnorie, fiez, riere fiez, issues, biens et profiz quelque il soient, nos porveablemant, senz decevance, avons pris et prenons por nos et por nos hoirs en fié et en chasement de noble prince et notre amé seingnor Robert, duc de Bergoigne et chamberier de France, la dite vile de Saint Lou et toutes les dites apartenances, et cognoissons que nos et notre hoir tenons et devons tenir en fié et en chasement de mon seingnor le duc desus dit et de ses hoirs la dite vile et ses apartenances, et prometons et sommes tenu chascuns de nos pour le tout, souz l’enloiement de touz nos biens mobles et non mobles presenz et avenir, et por nos sairemenz corporelment donez sor sainz Evangiles, sor ce porter garantie à mon seingnor le duc et à ses hoirs, à touz jorz mais, contre toutes genz et sor ce baillier lettres en ceste meismes forme à mon seingnor le duc et as siens saellées dou seil mon seignor Othe, conte de Bergoinne, tantost comme li dit Othes aurai seal ou il soit contenu que il soit cuens de Bergoinne et à ce tenir et à garder nos enloions nos hoirs et nos meismes, et por cels choses messires li dux nos ai doné et paié en deniers nombrez trois cenz et cinquante livres de viennois des queles choses nos nos tenons por bien paié. En tesmoingnaige de laquel chose, nos avons mis nos seaus en cels lettres. Ce est fait en lan de grâce mil. CC. et sexante et dis et nuef ou mois d’avril. [Illustration]